دسوق (نطق: /deˈsuːʔ/) هى مدينه مصريه تبع محافظة كفر الشيخ فى شمال الدلتا على بعد 80 كم من اسكندريه. من الناحيه الاداريه، دسوق واحده من عشر مراكز بتتكون منهم محافظة كفر الشيخ. مبنيه على ضفاف نهر النيل و بتطل على فرع رشيد بمسافة 25 كم ومن معالمها المهمه جامع العارف بالله ابراهيم الدسوقى. بيتبع دسوق قريه ابطو اللى كانت معروفه باسم بوتو و كانت عاصمة مصر السفلى قبل توحيد مصر سنة 3200 قبل الميلاد. مدينة دسوق بتقع عموما فى اقصى شمال مصر، اما تحديدا حسب التقسيم الاداري لمحافظات مصر، دسوق بتقع فى جنوب غرب محافظة كفر الشيخ، اما حدود المركز هى: من الشمال: مركز فوه و مركز سيدي سالم. من الشرق: مركز كفر الشيخ ومركز قلين. من الغرب: نهر النيل - فرع رشيد، وبعدها جزيرة الرحمانيه التابعه لمركز الرحمانيه - محافظة البحيره، جنوب مركز الرحمانيه موجود مركز شبرا خيت اللى بيطل قدام مركز دسوق على الضفه الغربيه لفرع رشيد. من الجنوب: مركز بسيون - محافظة الغربيه. مساحة مدينة دسوق 1254 فدان، بتساوي 5.30 كم². مساحة مركز دسوق حوالي 70353 فدان، بتساوي 300 كم²، يعني بتساوي نسبة 7.9% من مساحة المحافظه.